Farg‘onada yuz bergan yong‘inda 16 yoshli o‘smir halok bo‘ldi

Farg‘ona viloyatining O‘zbekiston tumanida 20-dekabr, juma kuni yuz bergan yong‘in oqibatida 2003-yilda tug‘ilgan o‘smir halok bo‘ldi. Bu haqda O‘zbekiston Favqulodda vaziyatlar vazirligi Yong‘in xavfsizligi bosh boshqarmasi xabar berdi.

Ma’lum qilinishicha, shu kuni soat 05:20 da Farg‘ona viloyati O‘zbekiston tumani “Obod” MFY Bo‘ston ko‘chasida joylashgan 36-uyda yong‘in bo‘layotganligi haqida yong‘in-qutqaruv qismiga xabar kelib tushgan.
Voqea joyiga ikkita yong‘in o‘chirish bo‘linmasi jalb etilgan. Bo‘linmalar chaqirilgan manzilga 10 daqiqada yetib borgan. Ular yetib borgan vaqtda uyning ichki va tom qismi ochiq alanga bilan yonayotganligi ma’lum bo‘lgan.

Ko‘rilgan tezkor harakatlar natijasida yong‘in soat 05:33 da qurshab olingan va soat 06:00 da to‘liq bartaraf etilgan. Yong‘in oqibatida yashash uyining 45 kvadrat metr maydonida tom, shift va ichki jihozlar yonib zararlangan. 100 kvadrat metr maydon yong‘indan saqlab qolingan.
Qayd etilishicha, yong‘inni o‘chirish vaqtida uy bekasining nabirasi, 2003-yilda tug‘ilgan A.S.ning kuygan holdagi jasadi topilgan. Yong‘inga qo‘lbola o‘tinli isitish pechini yoqib, nazoratsiz qoldirilish sabab bo‘lgani aytilmoqda. Yong‘in holati yuzasidan tergovga qadar tekshiruv ishlari olib borilmoqda.